Daniel Ozmo

Daniel Ozmo (Olovo, 1912 – Jasenovac, 1942) bosanskohercegovački umjetnik. 
Rođen u siromašnoj jevrejskoj porodici u Olovu, djetinjstvo i mladost proveo je u Sarajevu.
Godine 1934. završio je Umjetničku školu u Beogradu u klasi profesora Ljube Ivanovića. U Sarajevu je kratko radio kao profesor u Prvoj gimnaziji. Jedan je od osnivača slikarske grupe "Mladost". 
Od kada je diplomirao 1934. do hapšenja 1941. i stradanja u Jasenovcu 1942. godine, Daniel Ozmo se bavio skulpturom, crtežom, slikarstvom i grafikom, koja je postala glavna preokupacija u drugoj polovini njegovog kratkog stvaralačkog vijeka, potiskujući i vajarstvo njegovu prvobitnu vokaciju.
Radio je uljem i akvarelom, a napravio je mapu linoreza iz bosanskih šuma i crtao logoraše u Jasenovcu. Njegov opus je većim dijelom nestao ili je uništen. Sačuvano je svega par ulja i nekoliko akvarela, po kojima se da zaključiti da je slikao u tragu poetskog realizma. Radio je i skulpturu. 
Bio je jedan od protagonista angažovane umjetnosti prije rata u Sarajevu.   Godine 1941. bio je uhapšen i zatvoren u Jasenovcu gdje je pogubljen pod izgovorom da je "širio uznemiravajuće vijesti".

 Umjetničko stvaralaštvo 
Radio je teme iz radničkog života, crtao je i u linorezu gdje je prenosio razne faze nekog radnog procesa, same radnike i radilišta, fabrike i pilane. Motivi i teme su uzeti neposredno iz života. Daniel Ozmo je boravio u Jajcu, Olovu i okolnim šumama, gdje je pratio radnike i živio s njima. Crtao je njihove kolibe gdje spavaju na drvenim klupama ("U kolibi"), prisustvovao je sječi, obaranju i transportu trupaca, posmatrao i bilježio rad u pilani.

Zanimanje za život šumskih radnika bilo je u početku jednako kao i za radnike kraj užarenih peći ("U livnici") ali se ta tema postepeno izdvajala i nametala svojom širinom i cjelovitošću pa je Ozmo konačno uobličava kao poseban ciklus i izdaje kao mapu grafika pod nazivom "Iz bosanskih šuma", 1939. godine. Tematika mape je autentična i prvi put se pojavljuje ovako razvijena. Za Ozmu ona predstavlja krunsko djelo u njegovom opusu i kratkom životu. 
Njenim objavljivanjem Ozmo je kao umjetnik i kao napredni intelektualac uobličio svoju misao i svoj izraz. 
Njegov "Autoportret" nastao do 1937. godine, predstavlja možda i najbolje grafičko ostvarenje ovog perioda u Bosni i Hercegovini. Na njemu je on pokazao kako je znao da izrazi i oblikuje ljudski lik, njegove individualne vrijednosti, kako je na jedinstven način, u tako jednostavnoj formi, ostvario spoj plastičkih, vajarskih i grafičkih elemenata. 
Svoj autoportret pretvorio je u uzor grafičko-umjetničkih nastojanja toga vremena, a svoj lik u simbol i slutnju bliskih dana i godina stradanja.

 Djela  
 Autoportret, linorez 
 Noćni život
 Mapa grafika iz Bosanskih šuma, 1939. 
 Povratak
 Zatočenik ustaškog logora Jasenovca, crtež olovkom 
 Pogled iz Jasenovca, akvarel

 Vanjski linkovi 
 La Benevolencija  Galerija Novi hram, Izložba - Daniel Ozmo

 Reference 

Kategorija:Bosanskohercegovački umjetnici
Kategorija:Bosanskohercegovački slikari
Kategorija:Biografije, Olovo
Kategorija:Rođeni 1912.
Kategorija:Umrli 1942.